Author: Vavro
Last saved by: sulik

Návrh

stanoviska vlády Slovenskej republiky k programu a k navrhovaným záverom 92. zasadnutia Generálnej konferencie Medzinárodnej organizácie práce v dňoch 1. júna 2004 až 17. júna 2004 v Ženeve 

	Slovenská republika ako členský štát MOP prispieva doterajšími aktivitami k rozvíjaniu a zlepšovaniu kultúry pracovných a sociálnych vzťahov.

	Programové vyhlásenie vlády SR predpokladá aktívne členstvo v medzinárodných organizáciách vrátane MOP a dáva rámec aj na postup delegácie SR na 92. zasadnutí konferencie.
	
Pokiaľ ide o prvý bod programu zasadnutia konferencie, správa predsedu Správnej rady MÚP a generálneho riaditeľa MÚP sa bude týkať programu a realizácie činností MOP v predchádzajúcom období. Členovia (členské štáty) MOP dostanú vopred písomnú správu generálneho riaditeľa MÚP a budú sa môcť k nej vyjadriť vo všeobecnej rozprave. Slovenská republika ako členský štát MOP si riadne plní záväzky vyplývajúce z Ústavy MOP, z dohovorov MOP, ktorými je viazaná, i z ďalších vnútorných úprav MOP. K tomuto bodu programu konferencie sa okrem iného vyjadrí vo všeobecnej rozprave minister práce, sociálnych vecí a rodiny SR p. Ľudovít Kaník. Pokiaľ ide o Deklaráciu o základných zásadách a právach pri práci a jej následné opatrenia Slovenská republika je viazaná všetkými ôsmimi dohovormi MOP, ktoré sa vzťahujú ku všetkým štyrom kategóriám základných zásad a práv pri práci.

V druhom bode zasadnutia konferencie sa bude prerokúvať program, rozpočet a finančné otázky MOP. Slovenská republika riadne a včas splnila svoje finančné záväzky voči MOP v predchádzajúcich rokoch a uhradila svoj finančný príspevok do rozpočtu MOP na rok 2004 vo výške 148 997 CHF. Uvedený členský príspevok Slovenskej republiky na rok 2004 sa uhradil Medzinárodnému úradu práce 12. februára 2004 z kapitoly rozpočtu Ministerstva zahraničných vecí SR. V tomto druhom bode programu konferencie sa preskúmajú informácie o finančných a správnych záležitostiach, ako aj otázky programu a čerpania rozpočtu. Vládny zástupca delegácie SR sa zúčastní na práci finančného výboru vo vzťahu k druhému bodu programu konferencie.

Stálym a tretím bodom každoročného zasadnutia konferencie je prerokúvanie správ o aplikácii dohovorov a odporúčaní MOP (články 19, 22 a 35 Ústavy MOP), ktoré dodali na základe výzvy Správnej rady MÚP jednotlivé členské štáty o plnení a dodržiavaní tých dohovorov a odporúčaní MOP, ktoré sú obsiahnuté v správe výboru expertov o aplikácii dohovorov a odporúčaní MOP (International Labour Conference, 92nd Session 2004, Report III (1A), Report of the Committee of Experts on the Application of Conventions and Recommendations). Vláda Slovenskej republiky prostredníctvom Ministerstva práce, sociálnych vecí a rodiny SR a v spolupráci s príslušnými ministerstvami a po konzultácii so zástupcami zamestnávateľov a pracovníkov na základe požiadaviek Správnej rady MÚP vypracovala za rok 2003 16 správ o aplikácii dohovorov MOP, ktorými je Slovenská republika viazaná.
  
	Na konferencii sa bude tiež prejednávať všeobecný prehľad správ podľa článku 19 Ústavy MOP Správa III /1B/) - (Report III /1B/, International Labour Conference, 92nd Session 2004), ktorý sa bude zaoberať Dohovorom MOP o politike zamestnanosti č. 122 z roku 1964 a Odporúčaním MOP o politike zamestnanosti (dopĺňajúce ustanovenia) č. 169 z roku 1984 a Dohovorom MOP o rozvoji ľudských zdrojov č. 142 z roku 1975 a Odporúčaním MOP o všeobecných podmienkach na stimulovanie vytvárania pracovných miest v malých a stredných podnikoch č. 189 z roku 1998.

Vládny zástupca vo výbore pre aplikáciu dohovorov a odporúčaní MOP bude presadzovať a obhajovať skutočností vyplývajúce z podaných správ.

Štvrtým bodom programu konferencie je druhá rozprava o revidovaní Odporúčania Medzinárodnej organizácie práce o rozvoji ľudských zdrojov č. 150 z roku 1975. Ako následok globalizácie a spojeného rozvoja v ekonomike, v pracovnom trhu a vo svete práce, nový prístup k vzdelávaniu a v odbornej príprave sa objavuje. Nedávne trendy v práve a v praxi v mnohých krajinách ukázali úsilie investovať do jednotlivca do centra rozvoja ľudských zdrojov; zapojiť zástupcov zamestnávateľov a zástupcov zamestnancov (pracovníkov) do riadenia a financovania vzdelávania a odbornej prípravy; a zabezpečiť, že všetci občania majú prístup k vzdelávacím príležitostiam a príležitostiam na odbornú prípravu počas celého ich života. V tomto kontexte súčasné Odporúčanie Medzinárodnej organizácie práce o rozvoji ľudských zdrojov je z veľkej časti zastarané a potrebuje byť nahradené dynamickým dokumentom, ktorý je aplikovateľnejší a užitočnejší pre členské štáty MOP a pre zástupcov zamestnávateľov a zástupcov zamestnancov (pracovníkov), keď formulujú a uplatňujú politiky a programy ľudských zdrojov. 

V záujme vzdelávania a odbornej prípravy na prácu vo vzdelanostnej spoločnosti vláda SR podporuje prijatie novej medzinárodnej normy MOP pre oblasť rozvoja ľudských zdrojov. 

Piatym bodom programu konferencie je prvá rozprava k problematike práce v rybnom odvetví (priemysle) s cieľom prijať príslušný dohovor a odporúčanie. Súčasne 7 existujúcich noriem MOP v tejto oblasti (5 dohovorov a 2 odporúčania) prijatých v roku 1920, 1959 a v roku 1966 už stratilo svoju aktuálnosť. Racionálnym dôvodom pre návrh revidovať tieto normy bolo odzrkadliť zmeny v odvetví, ktoré nastali za posledných štyridsať rokov, dosiahnuť širšiu ratifikáciu, docieliť, ak je to možné väčší podiel rybárov vo svete, najmä tých, ktorí pracujú na menších lodiach a určiť iné kritické problémy, také ako bezpečnosť a zdravie. Táto revízia doplní paralelnú prácu MOP konsolidovať normy pre rybárov do úplne nového dohovoru a odporúčania, ktoré budú brať do úvahy rozdielnosti v rybných prevádzkach, opatrenia v zamestnaní, spôsoby odmeňovania a iné aspekty. Slovenská republika ako vnútrozemský štát nemá tak rozvinuté rybné odvetvie (priemysel) ako prímorské štáty a problematika rybárstva patrí do pôsobnosti Ministerstva pôdohospodárstva SR v zmysle kompetenčného zákona. Vláda SR podporuje prijatie nových pracovných noriem o práci v rybnom odvetví (priemysle).  

Šiestym bodom programu konferencie je problematika migrujúcich pracovníkov, vzrastajúci počet krajín vo svete je znepokojených medzinárodnou migráciou, tak krajiny pôvodu, ako aj krajiny určenia, i krajiny prechodu alebo všetky tri. So vstupom Slovenskej republiky do Európskej únie nadobúda táto problematika osobitný význam najmä z hľadiska voľného pohybu pracovných síl. Napriek tomu, že globalizácia bola najmä spojená s otvorením globálnych trhov pre pohyb kapitálu a tovarov, tieto procesy nepochybne majú a tiež mali vplyv na medzinárodnú migráciu. Cezhraničná mobilita pracovníkov je skutočnosťou, ktorá narastá s rastom obchodu a investovania, lacnejšími dopravnými nákladmi, širšími rozdielmi v príjmoch rozvinutých a rozvojových krajín a členením pracovných trhov, ktoré v mnohých situáciách spôsobujú problémy pokiaľ ide o migrujúcich pracovníkov. Poverený vládny zástupca SR vo výbore sa vyjadrí k trom hlavným témam, ktoré sú určené na rozpravu.

Siedmym bodom programu konferencie je stiahnutie (anulovanie) zastaraných 16 odporúčaní MOP. Vláda SR súhlasí so stiahnutím (anulovaním) predmetných odporúčaní MOP, pretože sú zastarané a vo svojom zámere stratili svoj účel, ako aj dlhšie obdobie užitočne neprispievajú k cieľom Medzinárodnej organizácie práce.